সরকারি জমি দখল করে বেসরকারি স্কুল! কী বলল হাইকোর্ট?

কলকাতা: সরকারি জমি দখল করে নির্মিত হয়েছে বেসরকারি স্কুল ও বেসরকারি শিক্ষক প্রশিক্ষণ কেন্দ্র। তার বিরুদ্ধে জনস্বার্থ মামলা (PIL) দায়ের হয়েছিল কলকাতা হাইকোর্টে (Calcutta High Court)। সেই মামলায় দক্ষিণ ২৪ পরগনা (South 24 PGS) জেলা পরিষদের সচিবের কাছে রিপোর্ট তলব করলেন কলকাতা হাইকোর্টের প্রধান বিচারপতি টি এস শিবজ্ঞানম (Chief Justice TS Shivagnanam)।

দক্ষিণ ২৪ পরগনার মহেশতলা থানার অন্তর্গত ছোটা বাজার এলাকার একটি জমি অবৈধভাবে দখল করে স্কুল এবং শিক্ষক প্রশিক্ষণ কেন্দ্র করার অভিযোগ উঠেছে। অভিযুক্ত ব্যক্তির নাম শেখ ইমরান আলি। তাঁর নামে কোটি কোটি টাকার দুর্নীতির অভিযোগ রয়েছে। আবেদনকারীর অভিযোগ, ২০০৪ থেকে স্কুল ও শিক্ষক প্রশিক্ষণ কেন্দ্র তৈরি হয়। ২০০৫-এ জেলা পরিষদ থেকে জমি লিজের কাগজপত্র তৈরি হয়। ২০১৭ সালে আবেদনকারী মকবুল হোসেন আরটিআই করে জানতে পারেন, জেলা পরিষদকে না জানিয়ে নকল লিজ করা হয়েছে। জমি দখল ছাড়াও একাধিক দুর্নীতির অভিযোগ রয়েছে শেখ ইমরানের আলির নামে।

আরও পড়ুন: পাম্প বসেছে ১ বছর আগে, ওন্দায় এখনও মিলছে না পানীয় জল

কলকাতা হাইকোর্টে জনস্বার্থ মামলা দায়ের করেন মকবুল। সেই মামলার শুনানিতে কলকাতা হাইকোর্টের প্রধান বিচারপতি টি এস শিবজ্ঞানম এবং বিচারপতি হিরন্ময় ভট্টাচার্যের ডিভিশন বেঞ্চ দক্ষিণ ২৪ পরগনা জেলা পরিষদের সচিবের কাছে রিপোর্ট তলব করেছেন। সচিবকে জানাতে হবে ২০০৫ সালে কীভাবে লিজপত্র তৈরি হয়েছিল।

এই চুক্তিপত্রের আদতে কোনও গ্রহণযোগ্যতা আছে কি না, যদি তা থেকে থাকে তাহলে সরকারি সম্পত্তি এভাবে বেসরকারি কোনও সংস্থাকে লিজ দেওয়ার কোনও আইন রয়েছে কি না, এই সবই জানাতে হবে রিপোর্টে। জেলা পরিষদের সচিবের রিপোর্টের পরই পরবর্তী সিদ্ধান্ত নেবে আদালত।